བོད་ཀྱི་བརྙན་ཡིག་ལོ་ཙཱ་ནི་དར་འཕྱི་བའི་ལོ་ཙཱའི་ལས་རིགས་བྱེ་བྲག་པ་ཞིག་ཡིན་ལ།མིག་སྔར་འདིའི་ཕྱོགས་ལ་ཆེད་དུ་ལས་ཀ་གཉེར་བའི་ལས་ཁུངས་ཡོད་པ་མ་མཐོང་ལ།གཙོ་ཆེརབོད་བརྙན་ཚོགས་ཆུངནས་འདིའི་ཕྱོགས་ལ་མཐའ་གཅིག་ཏུ་ནུས་པ་འབུལ་བཞིན་ཡོད་་པ་ནི་རྗེས་སུ་ཡི་རང་གི་གནས་སུ་མཐོང་ལ།མ་འོངས་སྤྱི་ཚོགས་འཕེལ་བའི་ལམ་ཁའི་ཁྲོད་དུ་བརྙན་ཡིག་ལོ་ཙཱའི་དགོས་མཁོ་ནི་སྔར་བས་ཁ་ཚ་དགོས་གཏུག་ཏུ་འགྲོ་སྲིད་པས།བརྙན་ཡིག་ལོ་ཙཱ་ཡར་རྒྱས་སུ་འགྲོ་བར་གཞུང་ལུགས་ཀྱི་རྒྱབ་རྟེན་ནི་མེད་མི་རུང་བའི་ལག་ཆ་གལ་ཆེན་ཞིག་ཡིན་པ།དེའི་ཕྱོགས་སུ་ལུས་པའི་སྟོང་ཆ་སྐོང་བར་རང་གི་ནུས་པ་འདོན་རྒྱུ་ནི་དེ་ལ་དགའ་ཕྱོགས་ཡོད་མཁན་ཞིག་ཡིན་པའི་ངོས་ནས་འགན་འཁྲི་ཞིག་ཏུ་མཐོང་།དེས་ན་བརྙན་ཡིག་སྐོར་གྱི་རྒྱ་ཡིག་དཔྱད་་གཞི་འགའ་དང་བོད་འགྱུར་བརྩམས་ཆོས་འགའ་གཞིར་བཟུང་ནས་རང་ངོས་ནས་གོ་བ་ལོན་པའི་བོད་ཀྱི་བརྙན་ཡིག་ལོ་ཙཱའི་སྐོར་ལ་དཔྱད་པ་ཕྲན་ཙམ་བཏང་ཡོད་ལ།རྗེས་མར་ཡང་ཐོས་བསམ་གྱི་བརྒྱུད་རིམ་ཁྲོད་དུ་དཔྱད་པ་འཐུས་ཚང་དུ་འགྲོ་བའི་ཕྱོགས་ལ་འབད་པའི་འདུན་པའང་ཡོད་།